**УНИВЕРСИТЕТ ЗА НАЦИОНАЛНО И СВЕТОВНО СТОПАНСТВО**

**КАТЕДРА „МЕЖДУНАРОДНИ ОТНОШЕНИЯ“**

**УКАЗАНИЯ**

**ЗА РАЗРАБОТВАНЕ НА ЕСЕ НА ЧУЖД ЕЗИК**

**НА ТЕМА**

**"ПРЕДИЗВИКАТЕЛСТВОТО ДА МИСЛИМ В МЕЖДУНАРОДЕН ПЛАН"**

**The Challenge to Think Internationally**

**El desafío de pensar en plan internacional**

**Die Herausforderung international zu denken**

**Интернациональное мышление - вызов современности**

**Le défi de penser d’une manière internationale**

**ЗА УЧАСТИЕ В НАЦИОНАЛЕН КОНКУРС ЗА НАПИСВАНЕ НА ЕСЕ НА**

**ЧУЖД ЕЗИК В ОБЛАСТТА НА МЕЖДУНАРОДНИТЕ ОТНОШЕНИЯ**

Есето представлява разсъждения и умозаключения по дадената тема, представени в писмен вид. В него се посочва и обосновава индивидуалната позиция (теза) на пишещия. Тезата представлява точно и ясно изразено твърдение, което трябва да бъде аргументирано и обосновано. Важно е след това всеки елемент на есето да доказва валидността и значимостта на тезата. Тезата обикновено се изказва с едно изречение, но може да бъде и абзац – задължително е обаче да бъде изказана ясно. В подкрепа на тезата може да се използва както научна аргументация (факти и закономерности), така и житейски "материал" (случки и лични преживявания).

**Аргументацията на тезата може да се осъществи чрез различни подходи (в т.ч. в съчетание):**

· идентифициране на причинно-следствени връзки между явления и факти;

· съпоставяне и противопоставяне на факти и явления;

· привеждане на примери, отразяващи конкретни факти и явления;

· позоваване на мнение на различни авторитети в съответната област;

· разсъждения, провокирани от личен опит;

· статистически данни;

· използване на цитати в защита на тезата;

· използване на други подходи като антитеза, сравнения, градация.

Възможно е да се изразява емоционалната съпричастност към разглеждания въпрос. В представянето на различните по своя характер доказателства трябва да има логика, да не се нарушават причинно-следствените връзки. Използваните източници (ако има такива) се посочват изчерпателно в края на текста.

**Есето трябва:**

· да е написано на един от следните езици - английски, испански, немски, руски, френски;

· да е в обем между 14 500 - 18 000 знака (Characters with spaces), без титулната страница, съдържанието и източниците;

· да е във формат - .doc или .docх (Word 97-2010), Times New Roman/12, разстояние между редовете - 1.5;

· да има титулна страница с посочени - трите имена на автора, възраст, населено място, електронен адрес и телефон за обратна връзка (трите имена и населеното място да присъстват и на български език);

· да има втора страница със съдържание, отразяващо ясното структуриране на текста (подзаглавията от съдържанието да присъстват и на съответното място в текста);

· да бъде изпратено до **22.03.2024 г.** на следния електронен адрес: **priem-IR@unwe.bg**